정조 8년
甲辰二月初九日酉時。上御誠正閣。召對入侍時。直提學徐有防。參贊官洪仁浩。侍讀官林道浩。檢討官李鼎運。假注書鄭東觀。記注官金健修金鳳顯。以次進伏訖。道浩進讀。自第十八板上將展謁新陵。止十九板釋典獄輕囚訖。上曰。各陳文義。可也。道浩曰。此時旱亦甚矣。以傳敎觀之。聖祖責躬望雨之誠。溢於辭表。臣實欽仰。而近年以來。旱災孔甚。我殿下躬自露禱。屢下惻怛之敎。凡係蠲恤之政。拯救之策。靡不用極。而一心憂勞。昕夕不懈。小臣實無容更勉。而以聖祖之心爲心。毋或少弛。是臣區區之望也。鼎運曰。聖祖遇災修省之意。丁寧惻怛。臣不勝欽仰。而目今飢饉荐臻。民生倒懸。我聖上至誠愛民。蠲恤之政。字惠之方。各得便宜億萬生靈。幸免捐瘠之患。日夜顒望。唯在於兩麥之登稔。而日者大雨之餘。繼以寒雪。朱子所謂雪裏凍殺之患。不幸近之。公私未免告罄。稼穡易致愆期。來頭接濟。實無其策。伏願一念賑救。夙宵匪懈。凡係繁文冗費。一節減省。以爲一分備荒之道焉。上曰。好矣。有防曰。今此肅考聖敎中。以君之所恃者民也。大哉王言。雖以昨年之事言之。六道告歉。凡係賙救之策蠲除之澤。靡不用極。而賑事已始。前頭尙遠。上番之不弛聖心之奏。下番之中外節省之方云者。亦是眞切之語。此等處。益加聖念。區區之望也。仁浩曰。上下番及閣臣。已爲陳達。臣無更達之辭矣。上命講筵先退。上曰。來待有司堂上入侍。賤臣承命出。與徐有隣李在簡趙時俊偕入進伏。上曰。原春道狀本來到。還穀未捧。數甚夥然。卿等見謄報乎。有隣曰。未及見之矣。上曰。十二郡還穀都數。爲四萬石。而所捧僅爲一萬餘石。窮民弩末之勢。可以想見矣。道啓中。竝請十二守宰拿處。此時賑邑守令。豈可輕易遞改乎。曾前嶺南居末之類。果用何罰乎。卿等曾經道伯。似當詳知矣。時俊曰。未捧居末守令之營門決杖。法意至嚴。而從前處分。每從寬典。故荒歲守宰。無難冒犯。今雖有些少之弊。恐宜用一切之法矣。在簡曰。臣於戊戌待罪嶺藩時。有守令決杖之敎。故畢賑後卽爲擧行。而堂上守令。則例爲罷黜。堂下則仍令察任矣。有隣曰。賑邑守令。孰無殫竭之心。而今年嶺東。則可謂無所措手。故捧還之際。曲循民情。有此許多未捧之擧。究其心。則以遞罷爲限故也。今番則恐不可復用寬假之典矣。上曰。應捧未捧之數。若是夥多。飢口賙賑之憂。姑捨之。還民接濟之策。尤爲罔措。關東事誠甚悶迫矣。有隣曰。原伯私書抵臣之辭。雖不敢屑屑仰奏。然槪以爲。嶺東飢口接濟之方。則旣奉發帑之德意。且因劃給之優厚。計口排巡。可免不足之患。而最是作農之民。當此春耕之時。不可不給還聊賴。然嶺東還穀所捧之數。太不成樣。將欲狀請加劃云云矣。今見其報備局之狀。則果以爲嶺東所在還穀。雖竝計留庫之數。而排比戶口。猶不滿一戶一石。海西米一萬石。湖西米三千石。京司錢三萬兩。某條區劃之意。有所論報。而臣意則海西之穀。非但本來不敷。雖或劃給。而船運之路。由海而江。萬無利涉之望。湖西則忠州一邑。與原州接境。似或有推移之道。而湖西之春後民憂。與關東無異。該道守臣。似有持難之意矣。至於以錢區劃一款。目今京司。在在枵然。又無分給之資矣。所請三條。俱難許施。而嶺西諸邑原還所捧。除却數邑。則餘皆準捧。通計爲二十萬石。應分條十二萬石外。留庫當爲八萬餘石。設或有此後加分之擧。多不過數三萬石。臣之淺見。則兩道移轉。旣無其路。就其嶺西留庫條。劃給所請之數。似好矣。上曰。海西之船路。旣與關東逈絶。湖西之移劃。又有本道嗣後之慮。則東民遑汲之狀。如在目中。豈可以穀物之難辦。而恝視不恤乎。時俊曰。本道留穀之移劃。似勝於他道之轉輸矣。上曰。還穀分留。關係不輕。該道穀簿。原來未優。救急之策。固不可緩。而將來之慮。亦不當忽。卿等有何好樣接濟之策乎。本道似有保米上納及各屯稅穀。零瑣湊合。未知幾何。而或有以此移給之道乎。有隣曰。嶺東則勿論某般錢穀。竝在蠲減之中。到今實無變通之處矣。上曰。然則原伯所請。旣無許施之方。而窮春民憂。終沒彌綸之策乎。予之東顧之憂。夙宵弛。而通川平海民戶被燒之報。此際又到。兩邑歉荒之中。有此累戶延燒之擧。念其阻飢之餘。遭此失所之患。予甚慘然。他道被災處恤典。似有前例。而今年嶺東。尤當軫念。本道有何可給之穀乎。有隣曰。兩邑火災。聞甚驚慘。而恤典穀物。亦難辦出。誠甚悶隘矣。上曰。予每以均廳之事。欲有講確者矣。設廳本意。非徒爲積貯之計而已。仰想先朝聖意。均役之名。已是爲民。待其有裕。減給結錢之敎。亦出爲民之念。當此飢歲。捐出幾貫積錢。活我幾萬生靈。又豈非爲民之事乎。在予繼述之道。唯當仰體先朝遺意。與其多年積剩。不過爲作銀貿鑞無實之費。無寧賑貸貧民。一以爲拔例拯救之政。一以爲從便換穀之道。未爲不可。卿等之意。何如。時俊曰。曾見皇朝人上疏中。有云上貧賑穀。次貧賑錢。稍貧賑貸。今此下敎。旣出繼述之念。又合賑錢之規。唯在自上斷而行之矣。有隣曰。臣非敢以待罪惠廳之故。諉以有司之典守。或有持難之意。而目今京司錢儲蕩然。只有均廳若干所貯。似難輕易遷動。且或待秋換穀。而若又因未捧蕩減。則均廳若干錢。將不免消耗無餘。豈不可悶乎。在簡曰。均廳錢穀之不許遷動。法意事目。固爲嚴重。然當此荐歉之年。欲施賑貸之政。實出繼述之聖念。而目今民憂。不但穀貴。亦在錢荒。以臣淺見。合有闊狹之道矣。上曰。卿言然矣。近年錢荒。予所稔知。而各軍門中。守摠兩營。初無可論。訓局僅能出入相當。禁御兩營。留庫不滿若干萬數。軍門之財。亦可謂哀痛矣。若論稍裕之處。則唯於均廳。逐年有幾萬之嬴餘。而捐割之擧。至及於均廳。則有司之爭執。固其宜也。第恐年久積剩之後。官長則名以作銀。換貿非銅非鑞之銀。吏胥則從又效尤。逋欠日積。然則今之慳惜。果有效乎否乎。觀於年前事。實爲今日之所鑑戒處。近來所謂均廳銀子十許萬數。是銅乎。是鑞乎。藉令換穀。而有些少未捧。豈不彼勝於此乎。萬一賴天之靈。年穀告登。未捧之弊。不須言也。上曰。有司堂上金華鎭。如已來待。入侍。賤臣承命出。與金華鎭偕入進伏。上曰。召見卿等。方有講確之事。卿追後入來。未及聞之矣。原伯狀啓謄本。見之乎。所請錢穀事。何以爲之。則好耶。華鎭曰。湖西則雖有穀包。難於轉輸。而未必其裕矣。海西則雖欲船運。拘於水路。而實無以相濟。獨其所請之錢。若有某條劃給之物。則似好矣。上曰。京司中獨均廳。有若干所儲錢。若以區劃。則實體先朝聖意。又不礙均廳事目。未知何如。華鎭曰。均廳若干錢取用。則似無妨矣。上曰。如此荒歲。不可膠守常格。況先朝聖意。專是爲民而設。則到今略干闊狹。實爲仰體之道矣。且錢者。乃是泉流之貨。則又何可徒爲積置而不用耶。在簡曰。泉流云者。豈謂白給耶。上曰。原伯所請。亦非謂白給也。只是假貸之請耳。有隣曰。縷縷聖敎。臣旣咫尺承聆。豈敢更事覆難。而環顧京司。只有均廳若干所儲。今又着手儹郍。而設令來頭。有歉歲之憂。又將何以爲計耶。上曰。若賴天之靈。則豈有凶荒荐臻。如今歲之甚乎。華鎭曰。今若於關東許給。則他道亦豈無一視之澤耶。臣曾前亦以均廳錢事。有筵奏矣。上曰。予意亦然。向與卿有酬酢。卿必記有。領府事亦以予言。爲恰好矣。湖西之春後接濟。想又茫然。予之詢問此事。非獨爲關東也。勿論關湖。今年是大無之歲。此事非常有之例。此後豈有續續煩請之事乎。東伯所請。意其未必準許。故數至三萬。此則固無足怪。而勿論多小。若許錢物。則其將自京中輸送該道耶。有隣曰。自京輸送。其勢誠難。京貢蔘價錢。未上納者。幾爲一萬三千。以此劃給。而竝與前劃給貢蔘價通計。則恰滿三萬。以此較量嶺東還戶。則每戶幾爲數兩錢。而就其中自有富實戶。拔此而參量善分。則爲惠不少矣。上曰。今日召見卿等。欲問漁鹽船三稅事。而東伯捧糴狀本適到。故先以此酬酢矣。大抵三稅事。曾因均堂筵達。關問諸道。狀本之來到亦久矣。而姑未歸一矣。奴婢之法。自箕子時有之。至于今不廢。人物所關。亦云不輕。而曾於先朝。出付諸道。行比摠之法。雖以田稅言之。惟正之賦。何等重大。而其陳其起。付之於道臣守令。自度支。執其大體而已。漁鹽船三稅雖重。何必自京廳査正其新舊陳起乎。此亦行比摠之法。則庶幾爲救弊之一端。而諸道監司之言。俱不免糢糊。予甚訝之。卿等各陳所見。華鎭曰。臣於嶺營待罪時。稔知此弊。故曾有所言及於廟堂。而守令則推諉於京廳。京廳則唯恐其減稅。京外相持。當頉而不頉。故以漁場。則不敢更爲結箭於他處。以鹽盆則一破之後。更不煮取。以船隻則不肯新造。不過以舊退船。變以爲少。僅備行商。故海戶次次耗散。稅入次次減縮。若付之道臣守令。則陳起完破。想必審察。而庶無白徵之冤矣。有隣曰。均役以前。官民相依。漁場之陳起。鹽盆之新舊。船隻之完破。必也審察。隨起隨稅。而物力之不足者。間間相助。見利則多收。失利則減給。不至於越視秦瘠。故除非各宮房各衙門折受侵漁之地。則漁人逐處開箭。鹽盆隨地開盆。船人亦得以措手造船矣。均役以後。一切反是。故魚産之不出者。每以此爲言。船鹽亦然。臣亦以爲出付道臣守令爲便矣。在簡曰。臣亦別無異見。而果於海營嶺營。熟見此弊。出付道臣守令。則必有其效矣。時俊曰。臣亦以出付爲便。然凡事難保其畢竟無弊。臣則以是爲慮。而大體事面。則出付。宜矣。三稅之比前減縮。非但如諸堂之言。海稅得失。只在朝暮之間。故其失利者。固不足言。而若其得利者。急於拔身。漸次移避。故漁戶之漸縮。亦未必不由於此。臣於待罪嶺營時。亦有刷還浦戶之擧矣。上曰。京廳之遙爲句管。非但虛實之易混。揆以事面。終涉苟簡。今予欲行比摠之法者。亦非謂十分的當。而其在矯弊源正事面之道。似不外此矣。但念海稅之與地方官不相關涉者。其來已久。縣官之視浦戶。不如他民。久矣。今若一付之營邑。使之比摠。則其於頉錄存減之際。徵求收斂之時。得無有逞憾之慮乎。華鎭曰。均廳法意。本自嚴重。而若其一切無侵漁之患。雖在此時。難保必無。屬之本官之後。安知無誅求之弊。而守令。果能視若己事。細加照察。或取嬴餘。以補公用。則似無逞憾之理矣。有隣曰。畢竟無弊。臣何敢質言。而今若一委之於道臣守令。專責其隱漏白徵之弊。而又以每漁場幾許。每鹽盆幾許。每船隻幾許。準目下收稅法。嚴立科條。若或因多結多設。而有所餘剩。置而不問。則似無逞憾之理矣。在簡曰。逞憾與否。在於守令之賢否。而目今救弊之道。莫善於比摠矣。時俊曰。勿論逞憾與否。來頭之灼然無弊。有不可知。故俄有所仰達。而凡事之永久無弊。必無之理。來頭有弊。則未知以何術。更爲矯捄。而京廳之句管。終乖事面。欲正事面。則似當出付矣。上曰。均役未行之前。該地方之侵漁。各宮房之作弊。不一其端。而及夫均役行後。不無救弊之效。雖在浦戶。想必稱便。法久生弊。今又如此。船鹽姑捨。魚族之不贍。每以此籍口。予之前後詢問。必欲矯捄。良以此也。時俊曰。事旣重大。不必朝夕間變通。此事常留聖衷。臣等亦爲爛加商確。從後稟處。好矣。上曰。每以爛商爲言。故終無究竟之時。比摠之法。初非有違於均廳事目之意。先大王減匹之政。至誠惻怛。而海稅之弊。終不救正。次次耗縮。無稅可入。則非但浦民之難支。減匹給代。將何區處乎。此予所以尋常憧憧者。而其所變通。不過就事目中略加釐正而已。至於邑比摠。則太近屑屑。奴婢之貢。旣行道比摠。則此亦宜用道比摠之規矣。華鎭曰。邑比摠則果不可爲。使道臣。照管一道摠數。此得彼失。準摠而後已。則最似無弊矣。有隣曰。邑比摠。則果難爲之。一依奴婢例。以道比摠擧行。而各邑之若干嬴剩。任之該邑。則不但事面之稍大。亦同養廉之需矣。在簡曰。邑比摠。恐不如道比摠之便好矣。時俊曰。朝廷責道。比摠於道臣。則道臣亦當責邑比摠於守令。而稅額之多少相懸處。道臣於本道事。異於京廳。自當審察而均排矣。上謂時俊曰。凡於講確之事。最貴甲乙之論。而卿之所奏。儘有意見。卿則只思來頭生弊之端。可也。上曰。此事猶非急務。原伯狀請之事。將何以爲之耶。錢穀間劃給之事。予方有商量。而近來京中錢荒特甚云。未知何故耶。有隣曰。京師錢荒之弊。果如聖敎。故鑄錢一事。已試蔑效。而臣等之屢以此爲請者。蓋出於不得已也。上曰。鑄錢事。每欲一諭。而諸議尙未歸一矣。近來所謂鑄錢。太不成樣。予則斷不欲。而目今救荒之政。若繫於鑄錢與否。則亦豈無可商之道乎。時俊曰。此不可遽然始役。而姑先貿置銅鐵。則可救錢荒之弊矣。在簡曰。鑄錢經紀。必待數年可成矣。上曰。勿論鑄之利害。捧銅一節。可保善爲乎。在簡曰。若能擇人主管。則豈有不善捧之慮乎。時俊曰。曾前不善貿銅之弊。在於價本之先爲上下。今番則使之先納銅後受價。則其所精貿。自在其中矣。上曰。若依卿等之言。欲爲鑄錢。則何處爲好耶。有隣曰。松都似好。而勿論某處。要在得人而後可議矣。上曰。近來所謂鑄錢。其樣甚少。其體至薄。何以則可免此弊。夾鑄私鑄之患。亦何以禁止耶。時俊曰。鑄錢之時。使其功費。相稱於鑄出之數。一兩所入。僅出一兩之數。則似無此等之弊矣。上曰。監董之人。精神有限。豈能一一詳察乎。是可慮也。今夜延接。始爲均廳事。而關東事政爲急務。本道京納錢條。一一抄出。湖西上納。一體抄出。竝與貿銅事。而詳傳於時原任大臣。仍爲爛漫商議。明日來待。可也。上謂有隣曰。戶曹上年用下之數。比前太增。昨年別無大段工役。而其數殆是丁酉後初有之例。其故何也。卿之管理戶曹。未知幾朔乎。有隣曰。臣之待罪戶曹。爲七朔。而昨年所用。果然浩多。不勝惶恐矣。上命備堂先退。命仁浩書傳敎曰。觀此原伯狀本。通川平海。以嶺東尤甚邑。民家被燒之數。至於此多。極甚驚慘。唉。彼濱死之類。又將失所而至於顚連。宜有別般賙恤之擧。向來咸興平壤民戶被燒。伊時年事。雖不歉荒。猶且拔例接濟。通川被燒民家一百二十四戶。平海被燒民家三十戶。原恤典外。加給折米一石。當年身布蕩減。而身布則昨冬綸音中。嶺東諸郡。旣命全數蕩減。似無更減之事。此則令道臣參量。勿論公私徭役。從便蕩減。形止狀聞。聞於三昨。道臣已發監賑之行云。巡到後。必以安土奠業之意。申申曉譬。無致渙散之境事。自廟堂。另加措辭嚴飭。仍爲三懸鈴行會。又命書傳敎曰。觀此啓本。以嶺東九郡嶺西三郡。新還當捧條未捧。爲四分三。十二守宰。竝請拿處。重糴政杜後弊之道。道伯之按例論列。無或爲怪。而民勢弩末足以推知。況此時守令。一刻曠官。爲弊甚於未準捧。今番不可無別般闊狹之擧。江陵縣監李夔。襄陽縣監具世勣。通川郡守李命杰。歙谷縣令張漢喆。三陟府使鄭日煥。蔚珍縣令辛弼垕。旌善郡守李寅燮。獜蹄縣監任焴。楊口縣監尹㬘。竝姑先從重推考。杆城郡守金宗範居末。高城郡守李趾光居次。更待賑後。從當有處分。姑勿回啓之意。分付該曹。糴政。何等至重。後弊在所當念。而處分之特從寬典。誠以急於爲民。未暇及他故耳。亦以此意。嚴飭該道伯處。道伯監賑之時。面飭各其邑宰。俾各悉心賙恤。以爲補愆息過之地。與俄下傳敎。一體斯速行會。仁浩書訖。因命退。承史以次退出。